S คาดผลประกอบการ Q4/58 ขาดทุนลดลงจาก Q3 หลังมีรายได้ค่าเช่ามากขึ้น
S คาดผลประกอบการ Q4/58 ขาดทุนลดลงจาก Q3 หลังมีรายได้ค่าเช่ามากขึ้น
23 พ.ย. 2558

นายเมธี วินิชบุตร ประธานเจ้าหน้าที่บริหารการเงิน บริษัท สิงห์ เอสเตท จำกัด (มหาชน) หรือ S เปิดเผยว่า บริษัทคาดแนวโน้มผลประกอบการไตรมาส 4/58 จะมีผลขาดทุนลดลงเมื่อเทียบกับช่วงไตรมาส 3/58 ที่มีผลขาดทุนสุทธิ 63.95 ล้านบาท เนื่องจากบริษัทจะมีรายได้จากค่าเช่าค่อนข้างมากเข้ามา เนื่องจากเข้าสู่ช่วงไฮซีซั่น ขณะที่ธุรกิจออฟฟิตก็จะสามารถรับรู้รายได้เข้ามาเต็มไตรมาสด้วย
สำหรับแนวโน้มรายได้ปี 58 บริษัทคงเป้ารายได้ที่ 3 พันล้านบาท เติบโตจากปี 57 ที่มีรายได้ 402.43 ล้านบาท และแนวโน้มผลประกอบการปี 59 ก็มั่นใจว่าจะพลิกกลับมามีกำไรแน่นอนตามแผนที่วางไว้ โดยเบื้องบริษัทตั้งงบลงทุนราว 1-2 หมื่นล้านบาท เพื่อเดินหน้าซื้อกิจการมาบริหารเพิ่มทั้งโรงแรม อาคารสำนักงาน หรืออสังหาริมทรัพย์ ทั้งในและต่างประเทศ โดยบริษัทเตรียมจะแถลงแผนการดำเนินงานในเดือนม.ค. 59
อนึ่ง ในไตรมาส 3/58 บริษัทมีผลขาดทุนสุทธิ 63.95 ล้านบาท เมื่อเทียบกับไตรมาสก่อนหน้าบริษัทมีผลขาดทุนลดลง 29.7 ล้านบาท เป็นผลจากการมีกำไรของโครงการอาคารสำนักงานซันทาวเวอร์ส ซึ่งบริษัทได้เข้าลงทุนในโครงการอาคารสำนักงานให้เช่าดังกล่าวเมื่อเดือนส.ค.58 โดยธุรกิจหลักของบริษัท ประกอบด้วย ธุรกิจที่พักอาศัยเพื่อการขาย ,ธุรกิจโรงแรม และธุรกิจอสังหาริมทรัพย์เพื่อการลงทุน ซึ่งในไตรมาส 3/58 มีรายได้รวม 663.7 ล้านบาท แบ่งเป็น ธุรกิจโรงแรม 159.9 ล้านบาท ,อสังหาริมทรัพย์เพื่อที่พักอาศัย 420.1 ล้านบาท และอาคารสำนักงานและพื้นที่ค้าปลีกให้เช่า 83.7 ล้านบาท